ร้านนี้เป็นร้านที่ผมแวะไปทานตอนอยู่ที่ชุมพรช่วงสงกรานต์ครับ ซึ่งที่นี่มรสุมเข้าทำให้ฝนตกหนักตลอดเกือบทั้งวัน ซึ่งมีวันนี้แหละ (15 เม.ย.) ที่ฟ้าเปิดสว่างครับ เลยถือโอกาสแวะไปหาอาหารซีฟูดส์กินนั่งชิวๆริมทะเล ครั้งนี้ตัดสินใจไปแถวปากน้ำหลังสวน ทางไปท่าเรือแหลมริ้ว-เกาะเต่า แถวนี้จะมีร้านประเภทนี้อยู่หลายร้านเลย ซึ่งมาชุมพรคราวที่แล้วผมก็รีวิวร้านชื่อชายหาด ลองอ่านย้อนหลังได้ที่

http://www.wongnai.com/reviews/3569d3f31ba248adb39aa71cb75ba653

ร้านสันทรายซีฟู้ดส์จะอยู่เลยร้านชายหาดไปหน่อยนึง ถ้าเข้ามาจากเพชรเกษมเลี้ยวเข้าหาดบางน้ำจืดตรงไปจนสุดสามแยก ให้เลี้ยวซ้ายไปทางท่าเรือแหลมริ่ว ไม่ไกลมากก็เจอร้านนี้ครับ

เหตุผลที่เข้าร้านนี้เพราะคนไม่เยอะมาก แต่ก็เกือบเต็มร้านครับ ถ้าเทียบกับร้านอื่นๆละแวกเดียวกันแล้วเต็มไปด้วยรถมากมายทะเบียนจากกรุงเทพ แสดงว่าเป็นนักท่องเที่ยว หรือคนชุมพรที่ไปอยู่กรุงเทพ คนท้องถิ่นไปกินไม่เยอะครับ

บรรยากาศร้านนี้สไตล์คล้ายๆร้านอื่นละแวกนี้ สไตล์ชาวบ้านริมเล มีที่นั่งทั้งแบบรวมมีหลังคา หรือจะนั่งแยกเป็นกระท่อมส่วนตัวมองวิวรับลมทะเลก็ดีครับ ชมบรรยากาศร้านจากรูปที่ผมลงครับ

ครั้งนี้มากัน 4 คน สั่งดังนี้

• ปูม้านึ่ง ครึ่งโล 220 บาท เนื้อปูยุ่ย ไม่แน่น เหลว แสดงว่าไม่สดครับ ผมขอคิดในแง่บวกหน่อยว่าน่าจะเป็นเพราะช่วงที่ไปพายุเข้า ทำให้ชาวประมงออกทะเลไม่ได้ ช่วงอื่นน่าจะดีครับ

• หอยแครงลวก 100 บาท หอยตัวเล็กมาก อาจเป็นเพราะเหตุผลเหมือนปูม้า

• ส้มตำไข่เค็ม 40 บาท อร่อยดีครับ ผมชอบมากที่สุดในบรรดาอาหารที่สั่งทั้งหมด ตำได้อร่อยมากครับ เปรี้ยว+หวาน มีเผ็ดกลางๆ เวลากินได้กลิ่นหอมอย่างคุ้นๆ ที่มาของกลิ่นหอมนั่นมาจากเม็ดมะม่วงหิมพานต์ที่ใส่แทนถั่วลิสงคั่วครับ ชอบๆครับ ^^

• ข้าวผัดรวมมิตรทะเล 160 บาท ผัดมาไม่ค่อยอร่อยเท่าไหร่ ข้าวออกแฉะๆหน่อย ส่วนเครื่องทะเลที่ใส่น้อยส่วนใหญ่เป็นปลาหมึก อาจด้วยเหตุผลเดียวกับปูและหอยด้านบน

• กุ้งอบวุ้นเส้น หม้อนี้ถือว่าพอแก้ตัวอย่างอื่นๆได้บ้าง กุ้งที่ใส่ตัวใหญ่ดี (ใหญ่กว่ากุ้งที่ใส่ต้มยำทั่วไปประมาณ 2 เท่า) เนื้อแน่นดี ใส่มาประมาณ 4-5 ตัว ปริมาณสัมพันธ์กับวุ้นเส้น ไม่ใช่กินวุ้นเส้นอบหม้อครับ

ค่าเสียหายทั้งหมดรวมน้ำกับน้ำแข็ง ทั้งหมด 640 บาท ถือว่าถูกดี ไม่แพง แต่อาหารทะเลไม่สด น้ำจิ้มซีฟู้ดส์ที่นี่ออกเหลวๆ ไม่ข้น เน้นไปทางเปรี้ยวมากกว่า อิ่มไหม สำหรับผมถือว่าอิ่มกำลังดีครับ

วิจารณ์ตามความเห็นผม

• อาหารไม่ค่อยอร่อยเท่าไหร่ กลายเป็นว่ามาร้านอาหารทะเล แต่กินส้มตำชมทะเลดีกว่า :)

• การบริการ: เรื่องความไม่สดของอาหารทะเล ผมพอให้อภัยได้ เพราะเหตุผลอย่างที่เล่าไป ภูมิอากาศไม่อำนวยในการหาวัตถุดิบ แต่เรื่องบริการผมขอ complain หนักหน่อยครับ ผมขอเล่าก็คือ มาถึงได้โต๊ะแล้ว ไม่มีใครมาเก็บโต๊ะเลย เศษอาหารก่อนหน้านี้ยังคาอยู่ ต้องเกลี่ยไปอีกฝั่ง เราถึงนั่งกันได้ กว่าจะมีคนมาเก็บไปก็มีอาหารจานแรกวางบนโต๊ะ ผมเข้าใจว่าเป็นหน้าเทศกาล ลูกค้าเยอะ แต่เรื่องเก็บกวาดเศษอาหารช้า ผมว่าเป็นเรื่องที่ผมรับไม่ได้ครับ ทางร้านต้องให้ priority เรื่องต้อนรับลูกค้าใหม่ก่อนครับ

โดยรวมผมให้ 2 ดาวครับ จากที่ริวิวไปข้างต้น จุดดีคงเป็นบรรยากาศดี นั่งชิวๆ แต่ร้านอื่นๆแถวนั้นเค้าก็วิวหาดเดียวกันครับ ราคาไม่แพง ถ้าไม่ใช่หน้าเทศกาลคงดีกว่านี้ครับ

ปล: อันนี้เป็นความเห็นตอนที่ไปช่วงเทศกาลสงกรานต์ การบริการเลยต่ำกว่ามาตรฐานมาก ยังไงถ้าแวะอ่านเจอ ผมฝากปรับปรุงด้วยนะครับ ติเพื่อให้ดีขึ้นครับ :)
